Vinderup - Jeg frygter for deres overlevelse, og jeg er rædselsslagen for, at de begge mister deres liv.

Sådan lyder det fra en tydeligt berørt Alexander Wind, som tirsdag sidst på eftermiddagen sendte sin forlovede samt deres ufødte barn på et fly mod Sydafrika.

For cirka 10 år siden mødte den nu 26-årige Alexander Wind den to år ældre Tara-Lee Rosewarne fra Sydafrika. De mødte hinanden via et computerspil, og venskabet udviklede sig senere til kærlighed. De besøgte hinanden i Sydafrika og Danmark og Alexander Wind tilbragte 1,5 år i Sydafrika sammen med Tara, inden han i juni 2015 forlader Sydafrika, da hans arbejdstilladelse er udløbet.

Tiden i Sydafrika er dog ikke forløbet problemfrit for de to, som har oplevet flere ubehagelige episoder. Værst gik det ud over Tara efter en fødselsdagsfest.

- Det kan være et rigtigt svært land at være hvid. Tara bliver udsat for et hjemmerøveri efter en fødselsdag, hvor hun bliver udsat for vold, befamling og trusler om voldtægt, og jeg har også oplevet at blive beskudt, mens jeg var på arbejde, siger Alexander Wind.

Parret konstaterer derfor, at hvis de skal se fremad og bygge en fremtid sammen, så skal det ikke være i Sydafrika. Da Alexander Wind rejser til Danmark i 2015, er det derfor med en forhåbning og forventning om, at de to kan opnå familiesammenføring i Danmark, når Tara 13 måneder senere rejser til Danmark.